ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2, τρίτη υποπαράγραφος, σημείο (γ) της συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τις πρόσθετες ύλες που χρησιμοποιούνται στη διατροφή των ζώων ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2002/0073 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2, τρίτη υποπαράγραφος, σημείο (γ) της συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τις πρόσθετες ύλες που χρησιμοποιούνται στη διατροφή των ζώων

1. ΕΙΣΑΓΩΓΗ

Στο άρθρο 251παράγραφος 2, τρίτη υποπαράγραφος, σημείο (γ) της συνθήκης ΕΚ προβλέπεται ότι η Επιτροπή πρέπει να γνωμοδοτήσει για τις τροπολογίες που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή εκφέρει τη γνώμη της σχετικά με τις τροπολογίες που πρότεινε το Ευρωπαϊκό Κοινοβούλιο.

2. ιστορικο

- Έγκριση της πρότασης της Επιτροπής: 22 Mαρτίου 2002 [1]

[1] COM(2002) 153 τελικό-2002/0073(COD) .

- Γνωμοδότηση της Ευρωπαϊκής Οικονομικής και Κοινωνικής Επιτροπής: 18 Σεπτεμβρίου 2002 [2]

[2] ΕΕ C 61, 14.03.2003 σ. 43.

- Γνώμη του Ευρωπαϊκού Κοινοβουλίου σε πρώτη ανάγνωση: 21 Nοεμβρίου 2002

- Ημερομηνία της πολιτικής συμφωνίας στο Συμβούλιο: 16 Δεκεμβρίου 2002

- Ημερομηνία έγκρισης της τροποποιημένης πρότασης: 18 Δεκεμβρίου 2002

- Ημερομηνία έγκρισης της κοινής θέσης: 17 Mαρτίου 2003 [3]

[3] ΕΕ C 113E, 13.05.2003, σ. 1.

- Έγκριση από το Κοινοβούλιο της σύστασης για δεύτερη ανάγνωση: 19 Ιουνίου 2003

3. σκοποσ της προτασησ

Για την επίτευξη συνοχής στην κοινοτική νομοθεσία με μια προσέγγιση "από το αγρόκτημα στο τραπέζι", οι στόχοι της πρότασης, που απορρέουν από το Λευκό Βιβλίο για την Ασφάλεια των Τροφίμων, είναι:

- Να γίνει σαφής διάκριση μεταξύ της αξιολόγησης του κινδύνου (να ληφθεί υπόψη η έναρξη ισχύος της Ευρωπαϊκή Αρχής για την Ασφάλεια των τροφίμων (καλούμενης εφεξής "η Αρχή" - EΑΑΤ) και της διαχείρισης του κινδύνου (Επιτροπολογία)

- Να απλοποιηθούν οι υφιστάμενοι κανόνες σχετικά με τη διαδικασία χορήγησης άδειας για τη χρήση πρόσθετων υλών στις ζωοτροφές

- Να θεσπιστούν διατάξεις για τη σταδιακή εξάλειψη των αντιβιοτικών ως αυξητικών παραγόντων.

- Να διατηρηθεί η χρήση κοκκιδιοστατικών ως πρόσθετων υλών ζωοτροφών.

- Να ενοποιηθούν οι διατάξεις της ΕΕ σχετικά με τις πρόσθετες ύλες στη διατροφή των ζώων.

Η Ευρωπαϊκή Αρχή για την Ασφάλεια των Τροφίμων (ΕΑΑΤ) θα είναι αρμόδια και υπεύθυνη για την παροχή ενιαίου πλαισίου για την αξιολόγηση του φακέλου που περιλαμβάνει όλες τις πρόσθετες ύλες ζωοτροφών. Έτσι θα επιτευχθεί σαφήνεια (οι κατευθυντήριες γραμμές θα ενημερωθούν και θα προσαρμοστούν στα διάφορα είδη πρόσθετων υλών), αποτελεσματικότητα (ενιαία αξιολόγηση) και διαφάνεια (έγκριση έκθεσης αξιολόγησης και δημόσιες διαβουλεύσεις) στη διαδικασία.

Ο κανονισμός περιλαμβάνει ορισμό των πρόσθετων υλών στις ζωοτροφές. Ο κατάλογος των εγκεκριμένων πρόσθετων υλών θα χωριστεί σε περιορισμένο αριθμό ευρέων κατηγόριων πρόσθετων υλών. Βοηθήματα κατεργασίας και κτηνιατρικά φάρμακα δεν καλύπτονται από το πεδίο εφαρμογής του κανονισμού.

Εκτός από τα κοκκιδιοστατικά που προστίθενται στη διατροφή υγιών ζώων σε όλη τη διάρκεια της παραγωγικής τους ζωής, ενώσεις που χρησιμοποιούνται για την πρόληψη νόσων, δηλαδή αντιβιοτικά, απαγορεύεται να χρησιμοποιούνται ως πρόσθετες ύλες ζωοτροφών.

Στη γνώμη της που εγκρίθηκε στις 28 Mαΐου 1999, η διευθύνουσα επιστημονική επιτροπή (ΔΕΕ) συνέστησε ότι η χρήση των αντιβιοτικών ως αυξητικών παραγόντων, που ανήκουν σε κατηγορίες οι οποίες χρησιμοποιούνται ή ενδέχεται να χρησιμοποιηθούν στην ιατρική ή την κτηνιατρική, πρέπει να εξαλειφθεί σταδιακά όσο το δυνατό γρηγορότερα και τελικά να καταργηθεί.

Με μια δεύτερη γνώμη σχετικά με την αντοχή των αντιμικροβιακών εγκρίθηκε στις 10-11 Mαΐου 2001 η ΔΕΕ επιβεβαίωσε την ανάγκη για σχεδιασμό και συντονισμό της διαδικασίας σταδιακής εξάλειψης και τόνισε ότι πρέπει να καταβληθούν προσπάθειες για την αντικατάσταση αυτών των αντιμικροβιακών από εναλλακτικά προϊόντα.

Για τη συμμόρφωση με τις συστάσεις της ΔΕΕ, πρέπει να ληφθούν τα ακόλουθα μέτρα:

- Να αποκλειστούν τα αντιβιοτικά από το πεδίο εφαρμογής της νέας νομοθεσίας για τις πρόσθετες ύλες ζωοτροφών, π.χ. η αίτηση για τη χορήγηση άδειας προς χρήση αντιβιοτικών ως πρόσθετων υλών στις ζωοτροφές δεν θα επιτρέπεται πλέον.

- Να οριστεί μια μεταβατική περίοδος για τη σταδιακή εξάλειψη των υπόλοιπων τεσσάρων αντιβιοτικών για να μπορέσουν να προσαρμοστούν οι πρακτικές παραγωγής ζώων. Αυτές οι ουσίες θα απαγορευτούν από την 1.1.2006.

4. γνωμη τησ επιτροπησ για τισ τροπολογιεσ του ευρωπαϊκου κοινοβουλιου

Η Επιτροπή θεωρεί ότι οι τροπολογίες βελτιώνουν το κείμενο της πρότασής της και συνεπώς αποδέχεται όλες τις τροπολογίες που ψηφίστηκαν από το Κοινοβούλιο:

Με την τροπολογία 7 ορίζεται ότι η γνώμη της Ευρωπαϊκής Αρχής για την Ασφάλεια των Τροφίμων πρέπει να δημοσιοποιείται.

Στην τροπολογία 9 σχετικά με την ανανέωση των αδειών για τη χρήση πρόσθετων υλών στις ζωοτροφές αναφέρεται ότι οι μελέτες αποτελεσματικότητας δεν είναι αναγκαίες για την ανανέωση της άδειας.

Οι τροπολογίες 14 έως 20 είναι συμβιβαστικές τροπολογίες που συζητήθηκαν και εγκρίθηκαν προηγουμένως με την Επιτροπή των Μόνιμων Αντιπροσώπων.

Αφορούν:

παραπομπή στη γενική νομοθεσία για τα τρόφιμα (κανονισμός 178/2002) σε μια αιτιολογική σκέψη,

σειρά προτεραιότητας για την επαναξιολόγηση των πρόσθετων υλών,

έκθεση της Επιτροπής πριν από το 2008 σχετικά με τη χρήση των κοκκιδιοστατικών ως πρόσθετων υλών στις ζωοτροφές και διαθέσιμες εναλλακτικές λύσεις,

ειδικούς κανόνες για την επισήμανση των αρωματικών ουσιών,

χορήγηση προσωρινής έγκρισης για τη χρήση πρόσθετης ύλης από την Επιτροπή.

5. Συμπεράσματα

Σύμφωνα με το άρθρο 250 παράγραφος 2 της συνθήκης, η Επιτροπή τροποποιεί την πρότασή της σύμφωνα με τα ανωτέρω.